SKRIFTLIG FORESPØRGSEL P-0163/03

af Avril Doyle (PPE-DE) til Kommissionen

(22. januar 2003)

Om: Den fælles fiskeripolitik

Kan Kommissionen give detaljerede oplysninger om følgende:

- antallet af officerer i fiskeriflåden i Spanien, Det Forenede Kongerige, Frankrig, Belgien, Irland og Danmark

- antallet af anholdte og antallet af retsforfulgte personer i hvert af landene i det seneste år, for hvilket der foreligger oplysninger herom

- hvilke kvoter vil der blive/er der blevet tildelt hver af kandidatlandene, for hvilke arter og i hvilke farvande?

Svar afgivet på Kommissionens vegne af Franz Fischler

(11. februar 2003)

1. Nedenstående oplysninger om antallet af fiskeriinspektører i Belgien, Danmark, Spanien, Frankrig, Irland og Det Forenede Kongerige er baseret på årlige rapporter fra medlemsstater.

Der er fem fiskeriinspektører i Belgien.

I Danmark er der i alt ansat 127 inspektører i de lokale inspektorater til at foretage inspektioner på land. De fire fartøjer, der udfører fiskerikontrol, har et mandskab på i alt 80 personer, der arbejder på rotationsbasis. Alle disse personer har beføjelser til at foretage inspektioner.

Spanien har 74 kystbaserede fiskeriinspektører, der arbejder under den centrale regering, og hvoraf 20 arbejder i det spanske ministerium for landbrug og fiskeri i hovedkvarteret i Madrid, og 54 er baseret i de forskellige regioner. De selvstyrende regioner har i alt 133 fiskeriinspektører til rådighed. Antallet af inspektører, der gennemfører eller får til opgave at gennemføre inspektioner på havet, er ikke blevet oplyst.

I Frankrig er det samlede antal medarbejdere i Affaires Maritimes, der deltager i fiskerikontrollen, 621, hvoraf 291 udfører dette arbejde permanent og 330 lejlighedsvis. Uden at vide, hvor megen tid udtrykt i manddage der rent faktisk medgår til fiskerikontrol, er det svært at foretage en sammenligning med andre medlemsstater, når det gælder antallet af fiskeriinspektører, der reelt beskæftiger sig med fiskerikontrol. Desuden deltager personer fra den franske flåde og Gendarmerie Maritime i fiskerikontrollen, men igen er der ikke noget ordentligt grundlag for at foretage en sammenligning uden at have mere detaljerede oplysninger om, hvor megen tid der rent faktisk bruges på disse opgaver.

Irland har tre overordnede fiskeriinspektører og 35 fiskeriinspektører til fiskerikontrol på land. Inspektionerne på havet gennemføres af den irske flåde, og der foreligger ingen oplysninger om, hvor mange personer der har beføjelser til at foretage inspektioner.

Det Forenede Kongerige har 151 landbaserede inspektører. Der foreligger heller ikke oplysninger fra Det Forenede Kongerige om, hvor mange personer der gennemfører eller har beføjelser til at gennemføre inspektioner på havet.

2. Hvad angår statistikkerne for alvorlige overtrædelser, henvises der til Kommissionens meddelelse om adfærd, der er en alvorlig overtrædelse af reglerne for den fælles fiskeripolitik i år 2001(1). Af bilag 1, som sendes direkte til det ærede medlem og til Parlamentets sekretariat, fremgår det, hvor mange strafferetlige og administrative procedurer der er indledt som følge af alvorlige overtrædelser af den fælles fiskeripolitik.

Kvoter til de tiltrædende lande

3. Kvotefordelingen inden for det udvidede EU er tilrettelagt således, at det nuværende fiskerimønster bevares. For Østersøens vedkommende er grundlaget for de nye tildelinger den fordelingsnøgle, der for øjeblikket anvendes inden for Den Internationale Østersø-Fiskerikommission, mens fordelingen, når det gælder rødspætte, som ikke er reguleret af Den Internationale Østersø-Fiskerikommission, er baseret på landingerne i referenceperioden 1997-2001. Uden for Østersøen har Polen nogle kvoter, som er baseret på Polens nuværende rettigheder inden for Kommissionen for Fiskeriet i det Nordøstlige Atlanterhav (NEAFC) og i torskefiskeriet omkring Svalbard. De tildelinger, der drøftes med henblik på optagelse i tiltrædelsestraktaten, står i bilag 2, som sendes direkte til det ærede medlem og til Parlamentets sekretariat.

(1) KOM(2002) 687 endelig udg.